GL ปิดตลาดฯรูดเฉียดฟลอร์ ผวาผถห.ใหญ่ขายหุ้น-หวั่นแผนธุรกิจไม่คืบ!
GL ปิดตลาดฯรูดเฉียดฟลอร์ ผวาผถห.ใหญ่ขายหุ้น-หวั่นแผนธุรกิจไม่คืบ!
GL ปิดตลาดฯรูดเฉียดฟลอร์ ผวาผถห.ใหญ่ขายหุ้น-หวั่นแผนธุรกิจไม่คืบ!
3 พ.ย. 2563

ผู้สื่อข่าวรายงานว่า ราคาหุ้น บริษัท กรุ๊ปลีส จำกัด (มหาชน) หรือ GL ปิดตลาดวันนี้ที่ระดับ 1.23 บาท ปรับตัวลดลง 0.50 บาท หรือ 28.90% ด้วยมูลค่าการซื้อขาย  222.89 ล้านบาท ซึ่งราคาหุ้นวันนี้ปรับตัวลดลงเกือบถึงระดับต่ำสุดของวัน (Floor) ที่ 1.22 บาท
โดยราคาหุ้น GL ปรับตัวลดลงอย่างต่อเนื่อง นับตั้งแต่ราคาหุ้นอยู่ที่ระดับ 3.10 บาท เมื่อวันที่ 6 ต.ค.2563 ซึ่งเป็นวันที่ศาลอุทธรณ์แห่งประเทศสิงคโปร์ได้มีคำพิพากษากลับคำพิพากษาของศาลสูงแห่งประเทศสิงคโปร์โดยตัดสินให้ Group Lease Holdings Pte. Ltd (GLH) บริษัทย่อยที่ GL ถือหุ้นทั้งหมด และจำเลยอื่นๆ ร่วมกันชดใช้ค่าเสียหายเป็นบางส่วนจากการลงทุนของ J Trust Asia Pte. Ltd (JTA)  จำนวนประมาณ 2,187 ล้านบาท ซึ่งประมาณ 1,527 ล้านบาทเป็นค่าเสียหายจากมูลหนี้ที่เหลือจากหุ้นกู้แปลงสภาพจำนวน 50 ล้านเหรียญ สรอ. ที่ทางบริษัทฯ ออกให้แก่ JTA ซึ่งครบกำหนดชำระแล้วเมื่อเดือน มีนาคม 2563 โดยพิพากษานี้ไม่สามารถอุทธรณ์หรือฎีกาได้อีก
อย่างไรก็ตาม GLH เปิดเผยว่า บริษัทฯ มีความสามารถที่จะชำระเงินตามคำพิพากษาได้ บริษัทฯอยู่ระหว่างการวิเคราะห์ผลกระทบจากคำพิพากษานี้ รวมถึงผลกระทบที่มีต่อคดีความกับ JTA ที่อยู่ระหว่างการพิจารณาในประเทศไทย ได้แก่ คดีแพ่ง จำนวน 3 คดี ซึ่งบริษัทฯได้เปิดเผยข้อมูลแล้วก่อนหน้านี้หากมีความคืบหน้า ทางบริษัทฯ จะแจ้งให้ทราบต่อไป
นอกจากนี้ล่าสุด เมื่อวันที่ 2 พ.ย.บริษัทมีการเปลี่ยนแปลงโครงสร้างผู้ถือหุ้นใหญ่ ส่งผลให้เกิดความกังวลเกี่ยวกับแผนธุรกิจ ขณะที่ก่อนหน้านี้บริษัทมีประเด็นฟ้องร้อง และผลประกอบการยังคงขาดทุนสุทธิ
ทั้งนี้ บริษัทมีการเปิดเผยว่า บริษัท เอ.พี.เอฟ.โฮลดิ้งส์ จำกัด (เอพีเอฟ) ซึ่งเป็นหนึ่งใน ผู้ถือหุ้นใหญ่ของบริษัท ตั้งแต่ปี 2553 โดย ณ วันที่ 21 ตุลาคม 2563 ถือหุ้นจำนวนรวม 157,911,191 หุ้น หรือคิดเป็นสัดส่วน ร้อยละ 10.35 ของหุ้นที่ออกและจำหน่ายแล้วทั้งหมดของบริษัท โดย เอพีเอฟ แจ้งว่า เมื่อวันที่ 21 และ 26 ตุลาคม 2563 ได้โอนหุ้นของบริษัท จำนวน 156,911,191 หุ้น หรือคิดเป็นร้อยละ 10.29 ให้กับผู้รับโอน คือ Mr. Koji Ito
 